ফ্র্যাঞ্চাইজি ক্রিকেটের দুনিয়ায় নির্মমতার শিকার হতে হয়েছে অনেককেই। সৌরভ গঙ্গোপাধ্যায় থেকে শুরু করে রাহুল দ্রাবিড়, অনেককেই নিজেদের দল থেকে বাদ পড়তে হয়েছে। 
এবার আরও একধাপ এগিয়ে কিংগস ইলেভেন পঞ্জাব টুর্নামেন্ট চলার মধ্যেই বরখাস্ত করল তাদের অধিনায়ক ডেভিড মিলারকে। আইপিএলে এখনও পর্যন্ত ছ’টি ম্যাচ খেলে মাত্র একটিতে জিতেছে প্রীতি জিন্টাদের দল। ফর্মে নেই মিলারও। শনিবার এক বিবৃতিতে কিংগস ইলেভেন ম্যানেজমেন্ট জানিয়ে দেয়, মিলারকে সরিয়ে নতুন অধিনায়ক করা হয়েছে মুরলী বিজয়কে। মিলার ছয় ম্যাচে করেছেন মাত্র ৭৬ রান। বিজয়ই এবার পঞ্জাবের দলের সর্বোচ্চ স্কোরার। তিনি ছয় ম্যাচে এখনও পর্যন্ত করেছেন ১৪৩ রান। 
অধিনায়ক বদলের এই নাটকের মধ্যেই আজ, রবিবার রাজকোটে দুরন্ত ফর্মে থাকা গুজরাত লায়ন্সের বিরুদ্ধে খেলতে নামছে কিংগস ইলেভেন। দলের কোচ সঞ্জয় বাঙ্গার অবশ্য মুরলী বিজয়কে অধিনায়ক করার সিদ্ধান্তকে সমর্থনই করেছেন। বাঙ্গার বলেছেন, ‘‘নেতৃত্বের বাড়তি দায়িত্বের জন্য মিলারের ব্যাটিং ক্ষতিগ্রস্ত হচ্ছিল। ও এখনও টিমের প্রধান অংশ। আশা করছি, হাল্কা হয়ে এখন দারুণ খেলবে মিলার।’’